Foto’s: Zim se president haas hom terug in weeldeDie Boeing 787 Dreamliner waarmee Zimbabwe se president rondvlieg, word as ’n vyfsterhotel met vlerke beskryf. Foto: Facebook Zimbabwe se president het sy besoek aan Europa kortgeknip om na sy land wat deur gewelddadige betogings geteister word terug te keer. Pres. Emmerson Mnangagwa het Sondagmiddag getwiet: “In die lig van die ekonomiese situasie sal ek terugkeer ná ŉ hoogs produktiewe week van bilaterale handels- en beleggingsontmoetings. “Ons sal bekwaam by Davos verteenwoordig word deur die minister van finansies, Mthuli Ncube. Die top-prioriteit is om Zimbabwe weer rustig, bestendig en aan die werk te kry.” Veertig passasiers kan in weelde met die Boeing 787 Dreamliner vlieg. Foto: Facebook Suid-Afrika se amptelike opposisie het Sondag gedreig om die Internasionale Strafhof te nader om ŉ voorlopige ondersoek na menseregteskendings in Zimbabwe te oorweeg, berig African News Agency. Die DA het pres. Cyril Ramaphosa gemaan om sy “Stille Diplomasie 2.0” jeens die buurland te heroorweeg en regstreeks in te gryp “om die voortdurende menseregteskendings deur pres. Emmerson Mnangagwa se regering te keer”, het Stevens Mokgalapa, DA-woordvoerder, in ŉ verklaring gesê. Net die allerduurste kristalware, silwer en porselein is goed genoeg. Foto: Facebook “As Ramaphosa nie ingryp en Mnangagwa aanraai om militêre optrede teen burgerlikes te stop nie, sal al uitweg vir die DA wees om die Internasionale Strafhof te nader om hierdie oortredings, soos omskryf in die Rome-statuut, voorlopig te ondersoek. Die DA glo vas die huidige menseregtekrisis in Zimbabwe is ernstig genoeg om ŉ ondersoek deur dié hof te regverdig aangesien minstens 12 mense om die lewe gebring is, 78 geskiet is en 240 “aangerand, gemartel en onmenslik of vernederend behandel is”, volgens die Zimbabwe Human Rights NGO Forum. Intussen het dit aan die lig gekom net die parkeerkoste van die Boeing 787 Dreamliner wat Mnangagwa gehuur het om verlede Sondag na Moskou te vlieg om pres. Wladimir Poetin te vra om Zimbabwe uit sy ekonomiese verknorsing te help, het R13,6 miljoen beloop. Die Boeing 787 Dreamliner word beskryf as ŉ vyfsterhotel met vlerke wat 40 passasiers in weelde kan vervoer. Net die duurste kristalware, silwer en porselein word aan boord gebruik.